E je rivade, ae fin, la prime vitore in tal gnûf stadio.
E par une volte jo no varès volût jessi un tifôs di chê altre scuadre.
Al va dit, stant ai fats, che o vin fat un gol sôl, e par di plui su punizion, e soredut tre cuarts par merit dal lôr portîr. O vin viodût in compens a sbaliâ il gôl plui facile dal an (Aguirre nol duarmarà par trê dîs) e o vin viodût, soredut, zuiâ a balon, soredut su la fasse di Edenilson, cun Lodi che tal prin timp, fintremai che nol jere cuet, al à fat viodi che al sa ce che al vûl dî fâ il centrocampist.
Ce altri?
Pignatutis cun doi zuiadôrs che par gno cont a jerin i miôr, vuê.
Un al è Badu, che i mancjave dome il gol, e al è stât une vore sfortunât, ma al lui i vûl dât 4 pignatis su 5. Chel altri al è Totò, che al à fat une siore partide, e ancje a lui, 4 su 5, che i è mancjât dome il gol e al jere ancje un tichinin masse nervôs. (Ma no come marquino, inte punizion ultime, cuant che Lodi i à cjolt la bale di man, che lu à sfanculât par mieze ore - punizion che par altri, une vere scuadre, a varès fat bati a Aguirre, parcè che se no il zovenot tu riscjis di pierdilu, cun chê falopone che al à fat.)
Podopo? Menzion di merit par Lodi, sigûr, ancje lui che o vin capît che nus covente, e ben i trê difensôrs, soredut Wague e Danilo, che pardabon a àn un rendiment une vore alt, cuant che denant tu i metis il centrocampo.
Un voto bas a Colantuono che al mostre ogni volte di no capî un cats tai cambios. Lodi cuet che al çavatave balis cence cjalà e lui al va a cambiâ Fernandes, che al veve tacât a cori e a fa ben, Al gjave Adnan, sielte juste, che al veve finît la benzine e al faseve cross come tirà una scarpe al gjat, che tu âs voie di cjapâlu ma ancje no, ma a mi va a meti dentri un inutil widmer spostant di fasse edenilson e rindintlu inutil ancje lui.
Nol è un câs se propit dopo i cambios l'Udin al à tacât a patî.
Al reste la vitorie, une zuiade di Totò che e vâl di bessole il presit de partide, e un stadio pien e biel di viodi, che al va cjase, e a jere ore, content.
E par vuê vonde, e viodarìn la prossime.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn